**Comunicat de presă**

**Campania de educație digitală #SigurantaOnline a ajuns în școli**

**București, 10 noiembrie 2022**

**Directoratul Național de Securitate Cibernetică (DNSC)**, **Poliția Română**, **Asociația Română a Băncilor (ARB)** și **Microsoft** au lansat, cu prilejul [Lunii Europene a Securității Cibernetice](https://cybersecuritymonth.eu/countries/romania/siguranta-online) (European Cybersecurity Month) 2022, o nouă componentă educațională pe site-ul sigurantaonline.ro, una dedicată copiilor.

Alături de **Ambasada Elveţiei în România** și **Swiss WebAcademy**, partenerii din campania #SigurantaOnline pun la dispoziția copiilor, a părinților și a profesorilor două broșuri cu benzi desenate, în limba română, care prezintă întâmplări inspirate din situații reale din mediul online și îi învață cum să se protejeze de amenințări. Benzile desenate pot fi descărcate și distribuite către cei interesați, dar pot fi totodată accesate și citite online, [direct de pe site](https://sigurantaonline.ro/povesti/). Cu această ocazie, #SigurantaOnline a lansat un [quiz interactiv](https://kids.sigurantaonline.ro/) cu ajutorul căruia copiii își pot testa abilitatea de a reacționa corect la amenințările ce îi vizează și pot dobândi informații necesare protecției pe internet.

Echipa #SigurantaOnline, alături de **Excelența Sa Arthur Mattli**, Ambasadorul Elveţiei în România, și SwissWebAcademy, au susținut o serie de workshop-uri în școli din București, pentru aproximativ 200 de elevi care au avut prilejul să afle de la inițiatorii campaniei cele mai importante aspecte privind navigarea în siguranță în mediul online și să testeze în premieră quiz-ul. Copii au primit la final premii din partea organizatorilor, dar și cele două broșuri cu benzi desenate, ”[Povești cotidiene digitale](https://sigurantaonline.ro/povesti-cotidiene-digitale/)” și ”[Întâmplări de pe net](https://sigurantaonline.ro/intamplari-de-pe-net/)”.

Platformele online au fost mijloacele cele mai utilizate de instituțiile publice pentru a oferi educație în timp ce școlile au avut activitatea suspendată pe perioada pandemiei, 83% dintre țări la nivel global utilizând această metodă, potrivit Unicef.

Campania de educație digitală a tinerilor este menită să ofere cele mai bune practici de securitate cibernetică, prin accesarea platformei sigurantaonline.ro, pentru a evita ca aceștia să devină victime ale fraudelor informatice, ale pornografiei infantile sau ale atacurilor de tip malware. România se clasează în topul țărilor europene cu cele mai bune și rapide conexiuni de internet potrivit rapoartelor privind Indicele Economiei și Societății Digitale (DESI), dar cu un nivel scăzut al educației digitale.

**Contact pentru presă DNSC: Mihai Rotariu |** [**mihai.rotariu@dnsc.ro**](mailto:mihai.rotariu@dnsc.ro) **| 0740 066 866**